L-arka f'Ġerusalemm U David ġama' l-aħjar nies ta' Iżrael, tletin elf ruħ. Imbagħad David qam u telaq bil-poplu kollu miegħu minn Bagħale-ġuda biex italla' minn hemm l-arka ta' Alla, li ġġib l-isem tal-Mulej tal-eżerċti, li qiegħed fuq il-kerubini. U għabbew l-arka ta' Alla fuq karru ġdid u ġarrewha mid-dar ta' Abinadab, li kienet fuq l-għolja . U Għużża u Aħiju, ulied Abinadab, kienu jsuqu l-karru l-ġdid bl-arka ta' Alla fuqu, u Aħiju kien miexi quddiem l-arka. U David u d-dar kollha ta' Iżrael kienu jiżfnu u jaqbżu bil-ferħ quddiem il-Mulej b'kemm kellhom saħħa, bl-għana u d-daqq taċ-ċetri, l-arpi, it-tnabar, iċ-ċnieċel u l-platti. Xħin waslu ħdejn il-qiegħa ta' Nakon, il-gniedes tfixklu u Għużża medd idu lejn l-arka ta' Alla biex iżommha. Il-Mulej għadab għal Għużża, u Alla laqtu hemm u baqa' mejjet tal-post ħdejn l-arka ta' Alla. David għela għax laqat il-Mulej lil Għużża, u sejjaħ il-post Pereż-għużża sal-lum. Dakinhar David ħass ruħu beżgħan quddiem il-Mulej u qal: "Kif jista' jkun li l-arka tal-Mulej tidħol għandi?" U David ma riedx idaħħal għandu l-arka tal-Mulej fil-belt ta' David, u ħadha fid-dar ta' Għobededom il-Gitti. U l-arka tal-Mulej baqgħet f'dar Għobededom, il-Gitti, tliet xhur sħaħ. U l-Mulej bierek lil Għobededom u 'l daru kollha. U lis-sultan David qalulu: "Il-Mulej bierek dar Għobededom u kulma għandu minħabba l-arka ta' Alla." U mar David u talla' l-arka ta' Alla bil-ferħ mid-dar ta' Għobededom għall-belt ta' David. U malli r-reffiegħa tal-arka tal-Mulej imxew xi sitt passi, offra b'sagrifiċċju gendus u għoġol imsemmen. David, liebes efod tal-għażel, beda jiżfen b'ħiltu kollha quddiem il-Mulej. U hekk David u d-dar kollha ta' Iżrael wasslu l-arka tal-Mulej b'għajjat ta' ferħ u daqq tat-trombi. Ġara li, hi u dieħla l-arka tal-Mulej fil-belt ta' David, Mikal, bint Sawl, ittawlet mit-tieqa, u lemħet is-sultan David jaqbeż u jiżfen quddiem il-Mulej, u stmerritu f'qalbha. Ġiebu l-arka tal-Mulej u qegħduha f'postha, fit-tinda li kien waqqaf għaliha David. David imbagħad offra sagrifiċċji tal-ħruq u sagrifiċċji tas-sliem quddiem il-Mulej. Meta kien offra s-sagrifiċċji tal-ħruq u s-sagrifiċċji tas-sliem, David bierek il-poplu b'isem il-Mulej tal-eżerċti; u qassam lill-poplu kollu, lill-kotra ta' Iżrael, irġiel u nisa, ftira ħobż, biċċa laħam u ċappa żbib kull wieħed. U l-poplu kollu telaq, kulħadd lejn daru. Xħin David raġa' lura d-dar biex isellem lil niesu, ħarġet Mikal, bint Sawl, tilqgħu u qaltlu: "Kemm kien sabiħ illum is-sultan ta' Iżrael, mikxuf quddiem għajnejn in-nisa tal-qaddejja tiegħu, bħalma jinkixef raġel bla ġieħ!" U David wieġeb lil Mikal: "Il-Mulej kien li għażilni flok missierek u daru kollha, u għamilni prinċep fuq il-poplu ta' Iżrael, il-poplu tal-Mulej; iva, jiena żfint quddiem il-Mulej. Anzi niċċekken aktar minn hekk. Ħa nitlef ġieħi f'għajnejk, imma nissebbaħ quddiem il-qaddejja nisa li semmejt int." U Mikal, bint Sawl, baqgħet bla tfal sa ma mietet.